Feb 10,2016
రూ.28 వేలు దాటిన బంగారం
న్యూఢిల్లీ: పసిడి పరుగు కొనసాగుతోంది. గత కొన్ని రోజులుగా ఆకాశమే హద్దుగా దూసుకుపోతున్న బంగారం ధర మరింత వేగంగా పెరుగుతోంది. మంగళవారం పది గ్రాముల అపరంజి ధర రూ.28,000 మార్కును దాటింది. మంగళవారం ఒక్క రోజే పసిడి ధర ఏకంగా రూ.710 మేర పెరిగి రూ.28,585 మార్కును చేరింది. దేశ రాజధాని న్యూఢిల్లీలో 99.9, 99.5 స్వచ్ఛత కలిగిన బంగారం దాదాపు రూ.710 మేర పెరిగి వరుసగా రూ.28,585, రూ.28,435 స్థాయిని తాకింది. దేశీయంగా పెళ్లిండ్ల సీజన్‌ గిరాకీ పెరగడం దానికి తోడు అంతర్జాతీయ ఈక్విటీ మార్కెట్లలో ప్రతికూల పవనాలు, డాలరుతో రూపాయి విలువ క్షీణించడం కూడా అపరంజి ధరల పెరుగుదలకు ఆజ్యంపోస్తోంది. అంతర్జాతీయ మార్కెట్లో ఔన్స్‌ బంగారం ధర 1,195.66 డాలర్లు పలికింది. గత ఎనిమిది రోజుల్లో పసిడి ధర దాదాపు రూ.825 మేర పెరగడం విశేషం. మరోవైపు వెండి కూడా బంగారానికి దీటుగా పరుగులు పెడుతోంది. మంగళవారం ఒక్క రోజే వెండి దాదాపు రూ.1,180 మేర పెరిగి రూ37,230 స్థాయిని తాకింది. నేడు బంగారం దుకాణాల బంద్‌
  బంగారం కొనుగోళ్లకు పాన్‌ కార్డును తప్పనిసరి చేస్తూ ప్రభుత్వం తీసుకున్న చర్యకు నిరసనగా ఆభరణాల వర్తకులు బుధవారం (10న) దేశ వ్యాప్త బంద్‌కు పిలుపునిచ్చారు. ఈ నేపధ్యంలోనే హైదరాబాద్‌, సికింద్రాబాద్‌లోని బంగారపు దుకాణాలను కూడా మూసివేస్తున్నామని ఆల్‌ ఇండియా జెమ్స్‌ అండ్‌ జ్యువెలరీ ట్రేడ్‌ ఫెడరేషన్‌ జోనల్‌ మేనేజర్‌ హెచ్‌ మోహన్‌ లాల్‌ జైన్‌ మంగళవారం ఒక్క ప్రకటనలో తెలిపారు. కాగా ఒక్క వర్గం వ్యాపారస్తులు మాత్రం తాము పాన్‌ కార్డు నిబంధనకు మద్దతు తెలిపారు, కార్యకలాపాలు కొనసాగుతాయని స్పష్టం చేశారు.
మీ స్నేహితులకు రికమెండ్ చెయ్యండి